Kommentator hof toe ná rassisme-beskuldiging hom sy werk kosArgieffoto: Pixabay Solidariteit gaan Woensdag by die hooggeregshof in Pretoria ŉ lid van die vakbond verteenwoordig nadat hy glo valslik deur ŉ kollega van rassisme beskuldig is, en sy kontrak gevolglik onregmatig en eensydig deur die SAUK gekanselleer is. Die vakbond argumenteer dat dit tot ŉ verlies aan inkomste van sowat R1 miljoen vir Pieter van den Berg gelei het. “Dit is egter nie die eerste keer dat Solidariteit oud-SAUK-werknemers verteenwoordig nadat hulle eensydig deur die nasionale uitsaaier afgedank is nie,” volgens Anton van der Bijl, hoof van die Arbeidsreg-afdeling by Solidariteit. Volgens Van der Bijl is Van den Berg na afloop van die uitsending van ŉ Superrugbywedstryd op 7 Mei 2016 deur ŉ tegniese kontroleur van rassisme beskuldig. Dit het glo gekom nadat Van den Berg die betrokke kontroleur gevra het om sy werk korrek te doen. Volgens Van den Berg was die kontroleur onder die invloed van alkohol, laat vir sy roeptyd én het hy die reëls van die stadion verontagsaam. SAUK-gebou in Kaapstad Foto: Maroela Media “Dié beskuldiging het die nasionale uitsaaier genoeg rede gegee om Van den Berg se kontrak op te skeur sonder dat hy sy kant van die saak kon stel. Ongeag die feit dat Van den Berg twee poligraaftoetse geslaag het, wat sy vertelling van die gebeure die betrokke aand bevestig het, het die SAUK steeds voet by stuk gehou en mnr. Van den Berg is gevolglik sy inkomste kwyt,” het Van der Bijl verduidelik. Volgens Van der Bijl dagvaar Van den Berg nou die nasionale uitsaaier vir ŉ verlies aan inkomste. “Van den Berg het nog sowat ŉ jaar op sy kontrak oorgehad wat hy moes uitdien en het dus ŉ geweldige verlies gelei,” het Van der Bijl gesê. “Solidariteit ag hierdie saak as baie belangrik. Dit is ŉ skrikwekkende dag wanneer jy op grond van vals beskuldigings jou inkomste kwyt is, ten spyte van poligraaftoetse en die werklike feite. Solidariteit sal dus hand en tand namens Van den Berg baklei om hom voorts heraangestel te kry in sy pos as uitvoerende regisseur van RSG Sport,” het Van der Bijl gesê.